'Naraw numru ta' Tarznari li kienu esposti għall-asbestos mardu u mietu'
Imtella' Settembru 25, 2020 - Aġġornata 25 Ta' Settembru, 2020 2:19pm Il-General Workers Union għandha mal-400 kawża fuq il-kotba tagħha ta' eks ħaddiema tat-Tarzna, li fetħu kawża għad-danni talli kienu esposti għall-asbestos waqt li kienu qed isewwu l-vapuri. Id-dokumentarju 'Mewta Siekta' b'riċerka u produzzjoni tal-ġurnalist Liam Carter li se jixxandar illejla wara l-Aħbarijiet fuq TVM, jirrakkonta d-dilemma li kellhom it-Tarznari – bejn li ma jitilfux xogħolhom, u li ma jimirdux bil-kanċer minħabba l-asbestos. Kien imlaqqam bħala l-materjal tal-mirakli għaliex ma jinqered qatt. Iżda fis-skiet kiteb iċ-ċertifikat tal-mewt ta' ħafna ħaddiema fosthom eks Tarznari. Illum Malta għandha liġijiet speċifiċi li jirregolaw xogħol fuq l-asbestos madanakollu l-kuxjenza edukattiva ġiet tard wisq għal ħafna li laħqu belgħu l-fibri tal-asbestos man-nifs u żviluppaw kumplikazzjonijiet mediċi aktar tard f'ħajjithom, tant li wħud mardu bil-kanċer rari fir-rita tal-pulmun, magħruf bħala Mesothelioma. Television Malta se jkun qiegħed ixandar dokumentarju bl-isem ta' Mewta Siekta li se jkun qed jiżvela dettalji ġodda dwar l-ordni tal-ġurnata f'dik li xi darba kienet it-Tarzna ta' Malta fost l-oħrajn dwar kif ħaddiema ġew mhedda b'sensji meta rrifjutaw li jaħdmu fuq il-vapuri li kien fihom l-asbestos. Id-dokumentarju jinkludi wkoll l-aspett mediku fejn konsulent ewlieni fil-prattika tal-mard respiratorju jistqarr li kumplikazzjonijiet mediċi ma kienux biss limitati għall-ħaddiema iżda anke għan-nisa u l-familjari tagħhom hekk kien hawn każi fejn dawn ġew esposti mill-fibri li kien ikun hemm fuq il-boiler suit maħmuġa. Fil-fatt skont studju mediku li sar miċ-Ċentru ta' Studju dwar il-Kanċer Ambjentali Taljan, Malta għandha fost l-ogħla rata ta' dan it-tip ta' kanċer. Id-dokumentarju se jinkludi wkoll analiżi legali dwar din il-kwistjoni hekk kif il-General Workers Union għandha mal-400 kawża fuq il-kotba tagħha ta' eks ħaddiema ħafna minnhom illum mejta li fetħu kawża għad-danni. Mewta Siekta se jixxandar il-Ġimgħa fid-9:10 ta' filgħaxija fuq Television Malta.